62019CJ0760
TIESAS SPRIEDUMS (devītā palāta)
2021. gada 4. februārī (
*1
)
Lūgums sniegt prejudiciālu nolēmumu – Muitas savienība – Kopējais muitas tarifs – Kombinētā nomenklatūra – Tarifa klasifikācija – Pozīcijas 8472 un 9031 – Banknošu autentiskuma pārbaudīšanas ierīce un nodalījumi banknošu glabāšanai – Aparāts, kas paredzēts ievietošanai resursierīcē un kas pieslēgts ārējam resurskontrollerim – Īstenošanas regula (ES) 2016/1760 – Spēkā esamība
Lietā C‑760/19
par lūgumu sniegt prejudiciālu nolēmumu atbilstoši LESD 267. pantam, kuru First‑tier Tribunal (Tax Chamber) (Administratīvā pirmās instances tiesa (Nodokļu lietu palāta), Apvienotā Karaliste) iesniedza ar 2019. gada 8. oktobra lēmumu un kurš Tiesā reģistrēts 2019. gada 16. oktobrī, tiesvedībā
JCM Europe (UK) Ltd
pret
Commissioners for Her Majesty’s Revenue and Customs,
TIESA (devītā palāta)
šādā sastāvā: palātas priekšsēdētājs N. Pisarra [N. Piçarra] (referents), tiesneši D. Švābi [D. Šváby] un S. Rodins [S. Rodin],
ģenerāladvokāts: E. Tančevs [E. Tanchev],
sekretārs: A. Kalots Eskobars [A. Calot Escobar],
ņemot vērā rakstveida procesu,
ņemot vērā apsvērumus, ko sniedza:
–
JCM Europe (UK) Ltd vārdā – S. Cock, kam palīdz V. Sloane, QC,
–
Apvienotās Karalistes valdības vārdā – S. Brandon, pārstāvis, kam palīdz B. McGurk, barrister,
–
Eiropas Komisijas vārdā – J. Hradil un M. Salyková, pārstāvji,
ņemot vērā pēc ģenerāladvokāta uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par Komisijas Īstenošanas regulas (ES) 2016/1760 (2016. gada 28. septembris) par atsevišķu preču klasifikāciju kombinētajā nomenklatūrā (OV 2016, L 269, 6. lpp.) spēkā esamību.
2
Šis lūgums ir iesniegts saistībā ar tiesvedību starp JCM Europe (UK) Ltd un Commissioners for Her Majesty’s Revenue and Customs (Ieņēmumu un muitas dienests, Apvienotā Karaliste) par šīs sabiedrības ievesta izstrādājuma, proti, “iPRO‑RC”, kas ir aparāts, kurš sastāv no banknošu autentiskuma pārbaudīšanas ierīces un nodalījumiem banknošu glabāšanai, tarifa klasifikāciju.
Atbilstošās tiesību normas
Kombinētā nomenklatūra
3
Eiropas Savienībā ievesto preču tarifa klasifikācija ir reglamentēta Kombinētajā nomenklatūrā, kas iekļauta Padomes Regulas (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV 1987, L 256, 1. lpp.) I pielikumā.
4
Kombinētās nomenklatūras pamatā ir Harmonizētā preču aprakstīšanas un kodēšanas sistēma (turpmāk tekstā – “HS”), kuru izstrādājusi Muitas sadarbības padome – tagadējā Pasaules Muitas organizācija (PMO) – un kura ieviesta ar 1983. gada 14. jūnijā Briselē noslēgto Starptautisko konvenciju par preču aprakstīšanas un kodēšanas harmonizēto sistēmu. Šī konvencija un tās 1986. gada 24. jūnija grozījuma protokols Eiropas Ekonomikas kopienas vārdā tika apstiprināts ar Padomes Lēmumu 87/369/EEK (1987. gada 7. aprīlis) (OV 1987, L 198, 1. lpp.). Saskaņā ar Regulas Nr. 2658/87 3. panta 1. punktu Kombinētā nomenklatūra ir balstīta uz HS, proti, pirmie seši cipari attiecas uz HS pozīcijām un apakšpozīcijām, un tikai septītais un astotais cipars norāda uz pašas KN apakšpozīciju.
5
Kombinētās nomenklatūras redakcija, kas piemērojama pamatlietā, ir redakcija, kura attiecas uz 2016. gadu un kura izriet no Komisijas Īstenošanas regulas (ES) 2015/1754 (2015. gada 6. oktobris), ar ko groza I pielikumu [Regulā Nr. 2658/87] (OV 2015, L 285, 1. lpp.; turpmāk tekstā – “KN”).
6
Vispārīgajos KN interpretācijas noteikumos, kas ietverti tās pirmās daļas I sadaļas A iedaļā, ir noteikts:
“[KN] preces klasificē pēc šādiem principiem:
1.
Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
[..]
6.
Juridiski preču klasifikāciju pozīciju apakšpozīcijās nosaka apakšpozīciju ieraksti un piezīmes, kā arī iepriekš minētie noteikumi pēc analoģijas, ievērojot, ka salīdzināmas ir tikai viena līmeņa apakšpozīcijas. Piemērojot šo noteikumu, ņem vērā arī atbilstīgo sadaļu un nodaļu piezīmes, ja vien konteksts nenosaka citādi.”
7
KN otrajā daļā “Muitas nodokļu saraksts” ietilpst XVI sadaļa “Mehānismi un mehāniskas ierīces; elektroiekārtas; to daļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu daļas un piederumi”. KN piezīmēs attiecībā uz šo sadaļu ir teikts:
“1.
Šajā sadaļā neietilpst:
[..]
m)
izstrādājumi, kas minēti 90. nodaļā;
[..].
3.
Ja nav īpašu piebilžu, tad kombinētas mašīnas (kombaini), kas sastāv no divām vai vairākām vienā agregātā savienotām mašīnām, kā arī citas mašīnas, kas izpilda divas vai vairākas papildu vai alternatīvas funkcijas, klasificējamas atbilstīgi to galvenajai funkcijai.
4.
Ja kāda mašīna (ieskaitot kombinētās mašīnas) sastāv no atsevišķiem komponentiem (neatkarīgi no tā, vai tie ir atsevišķi vai savienoti ar cauruļvadiem, transmisijas ierīcēm, elektrokabeļiem vai citām ierīcēm), kas paredzēti tādas funkcijas kopīgai izpildei, kura skaidri noteikta kādā 84. vai 85. nodaļas pozīcijā, tā klasificējama pozīcijā, kas atbilst attiecīgajai funkcijai.
[..]”
8
Šī sadaļa ietver arī 84. nodaļu “Kodolreaktori, katli, mehānismi un mehāniskas ierīces; to daļas”. Šī nodaļa citastarp ietver pozīciju 8472, kas ir formulēta šādi:
“Citādas biroja iekārtas (piemēram, hektogrāfu un trafaretu pavairošanas mašīnas, adrešu mašīnas, banknošu izsniegšanas automāti, monētu šķirošanas, skaitīšanas un iesaiņošanas mašīnas, zīmuļu asināmās mašīnas, perforācijas mašīnas un skavošanas mašīnas).”
9
KN pozīcija 8472 ir strukturēta šādi:
“8472 10 00
– pavairošanas mašīnas
8472 30 00
– pasta sūtījumu šķirošanas, saiņošanas, aploksnēšanas vai pārsiešanas mašīnas, mašīnas pasta sūtījumu atvēršanai, aizvēršanai vai zīmogošanai un mašīnas pastmarku uzlīmēšanai vai dzēšanai
8472 90
– citādas:
8472 90 10
– – monētu šķirošanas, skaitīšanas vai iesaiņošanas mašīnas
8472 90 30
– – banku automāti (ATM)
8472 90 70
– – citādas”
10
Saskaņā ar Komisijas Īstenošanas regulu (ES) 2016/1821 (2016. gada 6. oktobris), ar ko groza I pielikumu [Regulai Nr. 2658/87] (OV 2016, L 294, 1. lpp.), KN pozīcijas 8472 apakšpozīcijas “citādas” kods tika mainīts no 84729070 uz 84729090 – uz laiku no 2017. gada 1. janvāra līdz 2019. gada 31. decembrim.
11
KN XVIII sadaļas nosaukums ir “Optiskās ierīces un aparatūra, foto un kino ierīces un aparatūra, mērierīces un kontrolierīces un aparatūra, precīzijas instrumenti un iekārtas, medicīnas un ķirurģiski instrumenti un aparatūra; pulksteņi; mūzikas instrumenti; to daļas un piederumi”. Tajā ir iekļauta arī 90. nodaļa “Optiskās ierīces un aparatūra, foto un kino ierīces un aparatūra, mērierīces un kontrolierīces un aparatūra, precīzijas instrumenti un iekārtas, medicīnas un ķirurģiski instrumenti un aparatūra; to daļas un piederumi”.
12
KN piezīmēs attiecībā uz šo 90. nodaļu ir teikts:
“1.
Šajā nodaļā neietilpst:
[..]
g)
sūkņi ar mērierīcēm, kas iekļauti pozīcijā 8413; svari ar ierīcēm masas kontrolei un aprēķināšanai vai svaru atsvari atsevišķi (pozīcija 8423); celšanas vai pārvietošanas mehānismi (pozīcija 8425–8428); mašīnas papīra un kartona griešanai (pozīcija 8441); pozīcijas 8466 ierīces apstrādājamo detaļu vai instrumentu regulēšanai darbmašīnās vai ūdens strūklas griešanas mašīnās, ieskaitot piederumus ar optiskās nolasīšanas ierīcēm (piemēram, optiskās dalītājgalvas), kas pašas nav optiski instrumenti (piemēram, kontrolteleskopi); kalkulatori (pozīcija 8470); vārsti un citas ierīces (pozīcija 8481); mašīnas un aparāti (ieskaitot aparātus, lai proj[i]cētu vai vilktu apļveida rakstu uz jutīgiem pusvadītāju materiāliem) (pozīcija 8486);
[..].
3.
XVI sadaļas 3. un 4. piezīmes noteikumi attiecas arī uz šo nodaļu.
[..]”
13
Minētajā nodaļā ir iekļauta arī pozīcija 9031, kas formulēta šādi:
“Mērīšanas vai kontroles ierīces, palīgierīces un iekārtas, kas citur šajā nodaļā nav minētas vai iekļautas; profilprojektori.”
14
KN pozīcija 9031 ir strukturēta šādi:
“[..]
[..]
– citādas optiskās ierīces un instrumenti
9031 41 00
– – pusvadītāju sagatavju vai ierīču pārbaudei vai fotomasku vai rastra pārbaudei, ko izmanto pusvadītāju ierīču ražošanā
9031 49
– – citādas
9031 49 10
– – – profilprojektori
9031 49 90
– – – citādas
[..]
[..]”
Regula (ES) Nr. 952/2013
15
Eiropas Parlamenta un Padomes Regulas (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV 2013, L 269, 1. lpp.), 57. panta “Preču tarifa klasifikācija” 1. un 4. punktā ir noteikts:
“1.   Lai piemērotu kopējo muitas tarifu, preču tarifa klasifikācija nozīmē, ka tiek noteikta viena no Kombinētās nomenklatūras apakšpozīcijām vai sīkākiem apakšiedalījumiem, kurā minētās preces klasificējamas.
[..]
4.   Komisija var pieņemt pasākumus, lai noteiktu preču tarifa klasifikāciju saskaņā ar 1. un 2. punktu.”
16
Šīs regulas 58. panta “Īstenošanas pilnvaru piešķiršana” 2. punktā ir noteikts:
“Komisija ar īstenošanas aktiem pieņem pasākumus, kas minēti 57. panta 4. punktā.
[..]”
17
Minētās regulas 285. panta 1. punktā ir paredzēts, ka šo funkciju īstenošanā Komisijai palīdz Muitas kodeksa komiteja.
Īstenošanas regula 2016/1760
18
Komisijas Īstenošanas regula 2016/1760 tika pieņemta, pamatojoties uz Regulas Nr. 952/2013 57. panta 4. punktu un 58. panta 2. punkta pirmo daļu.
19
Saskaņā ar šīs īstenošanas regulas 1. pantu:
“Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.”
20
Saskaņā ar minētās īstenošanas regulas 3. pantu tā stājās spēkā 2016. gada 24. oktobrī.
21
Īstenošanas regulas 2016/1760 pielikums ir formulēts šādi:
“Preču apraksts
Klasifikācija (KN kods)
Pamatojums
(1)
(2)
(3)
Aparāts, kas sastāv no banknošu autentiskuma pārbaudīšanas ierīces un nodalījumiem banknošu glabāšanai (t.s. “banknošu apgrozības ierīce”) ar kopējiem izmēriem aptuveni 10 × 24 × 44 cm.
Banknošu autentiskuma pārbaudīšanas ierīce izmanto optiskās skenēšanas tehnoloģiju banknošu autentiskuma pārbaudīšanai saskaņā ar iepriekš noteiktām specifikācijām.
Banknotes, kuras šī ierīce atzīst par autentiskām, nonāk nodalījumā banknošu glabāšanai. Ja minētais nodalījums ir sasniedzis maksimālo kapacitāti (parasti 30 banknotes), banknotes tiek automātiski sašķirotas un novirzītas uz citiem nodalījumiem, kuru kapacitāte parasti ir 300 banknotes.
Aparātu izmanto, piemēram, spēļu, pārdošanas, stāvvietu un tamlīdzīgos automātos, lai varētu samaksāt par pakalpojumu vai produktu.
Aparāts var arī izdot banknotes.
Aparāts vienmēr ir savienots ar tā saukto resurskontrolleri (uzrādīšanas brīdī nav pieejams), kas regulē iepriekš noteiktās banknošu specifikācijas un banknošu plūsmu uz dažādajiem nodalījumiem.
Sk. attēlu (*).
8472 90 70
Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 8472, 8472 90 un 8472 90 70 formulējumu.
Klasificēšana pozīcijā 9031 pie mērīšanas vai kontroles ierīcēm nav iespējama, jo aparāts ir vairāk nekā kontroles ierīce, uz ko attiecas minētā pozīcija. Papildus banknošu autentiskuma pārbaudei tas veic arī citas funkcijas, piemēram, banknošu šķirošanu un sadali starp dažādiem banknošu glabāšanas nodalījumiem, kā arī banknošu izdošanu. Uz visām aparāta funkcijām attiecas pozīcija 8472.
Tāpēc aparāts klasificējams ar KN kodu 8472 90 70 pie biroja iekārtām.
(*) Attēls pievienots tikai informācijai.
”
Pamatlieta un prejudiciālie jautājumi
22
Prasītāja pamatlietā ir Apvienotajā Karalistē reģistrēta sabiedrība, kas ieved “iPRO‑RC”.
23
Iesniedzējtiesa šo izstrādājumu raksturo kā banknošu autentiskuma pārbaudīšanas ierīci ar glabāšanas un pārstrādāšanas iespējām, kura paredzēta uzstādīšanai dažādās resursierīcēs, piemēram, pašapkalpošanās kasēs, tirdzniecības automātos, biļešu pārdošanas automātos un spēļu automātos; tā uzskata, ka tas neder izmantošanai bankomātos.
24
Minētā tiesa norāda, ka “iPRO‑RC” sastāv no trim galvenajām sastāvdaļām – pārbaudīšanas bloka, pārstrādāšanas bloka un glabāšanas nodalījuma –, kuras visas tiek novietotas uz viena un tā paša rāmja. Viss aparāts pēc tam tiek ievietots resursierīces korpusā un tiek savienots ar to, izmantojot elektriskus kabeļus. Pārbaudīšanas bloka “mute” ir vienīgā “iPRO‑RC” daļa, kas ir redzama resursierīces izmantotājiem. “iPRO‑RC” nevar darboties neatkarīgi no resursierīces, lai gan tam piemīt dažas autonomas īpašības.
25
Lai pārbaudītu ievietoto banknošu autentiskumu, “iPRO‑RC” darbībā tiek izmantots optiskās un magnētiskās skenēšanas paņēmiens, kā arī mikrokontrolleris un no ievietotajām banknotēm iegūto datu salīdzināšana ar visiem mikrokontrollera atmiņā glabātajiem datiem. Ja no ievietotajām banknotēm iegūtie dati atbilst mikrokontrollerī glabātajiem parametriem, ziņa par banknotes autentiskumu tiek nosūtīta uz resurskontrolleri, kas savukārt informē, ka naudaszīme ir pieņemta. Savukārt, ja – pretējā gadījumā – naudaszīme netiek pieņemta, tā tiek noraidīta un atdota atpakaļ klientam.
26
Ieņēmumu un muitas dienests šo izstrādājumu sākotnēji klasificēja KN apakšpozīcijā 90314990.
27
2012. gada janvārī atbildīgā Vācijas iestāde izsniedza saistošu izziņu par tarifu (turpmāk tekstā – “SIT”), “banknošu autentiskuma pārbaudīšanas ierīci” klasificējot KN apakšpozīcijā 847290. 2012. gada februārī [Apvienotās Karalistes] Ieņēmumu un muitas dienests izsniedza SIT attiecībā uz “banknošu autentiskuma pārbaudīšanas un pārstrādāšanas ierīci”, to klasificējot KN apakšpozīcijā 90314990. Ņemot vērā šīs atšķirības tarifa klasifikācijā, Vācijas Federatīvā Republika šo lietu iesniedza izskatīšanai Regulas Nr. 952/2013 285. pantā minētajā Muitas kodeksa komitejā. Tā 2016. gada 10. augustā sniedza atzinumu, kas bija labvēlīgs Komisijas Īstenošanas regulas projektam par aplūkojamā izstrādājuma klasificēšanu KN apakšpozīcijā 84729070. Par šo klasifikāciju nebalsoja tikai Lielbritānijas un Ziemeļīrijas Apvienotā Karaliste.
28
Komisija 2016. gada 28. septembrī pieņēma Īstenošanas regulu 2016/1760.
29
Ieņēmumu un muitas dienests 2018. gada 3. janvārī, pamatojoties uz lūgumu, ko prasītāja pamatlietā iesniedza 2017. gada 22. novembrī, izdeva SIT, ar kuru tā atbilstoši Īstenošanas regulai 2016/1760 “iPRO‑RC” pārklasificēja KN apakšpozīcijā 84729090 – redakcijā, kas izriet no Īstenošanas regulas 2016/1821.
30
Pēc tam prasītāja pamatlietā šo SIT pārsūdzēja iesniedzējtiesā.
31
Konstatējusi, ka Īstenošanas regula 2016/1760 attiecas uz “iPRO‑RC”, iesniedzējtiesa pauž šaubas par šīs īstenošanas regulas spēkā esamību. Minētā tiesa uzskata, ka, pirmkārt, nav tā, ka no Muitas kodeksa komitejas protokoliem nepārprotami izrietētu, ka šajā īstenošanas regulā norādītās preces, kas minēta KN 90. nodaļā, klasifikācija būtu bijusi plānota pirms pārcelšanas uz tās 84. nodaļu, jo tā neietver nevienu atsauci uz HS (vai KN) XVI sadaļas 1. piezīmes m) punktu. Otrkārt, no minētajiem protokoliem neizriet arī tas, ka Muitas kodeksa komiteja būtu atbilstoši HS (un KN) XVI sadaļas 3. un 4. piezīmei un 90. nodaļas 3. piezīmei noteikusi šīs preces galveno funkciju. Minētā tiesa uzskata, ka “iPRO‑RC” galvenā funkcija ir banknošu pārbaudīšana, lai pēc tam tās droši uzglabātu vai izmaksātu pēc resurskontrollera norādījumiem, un ka visa pārējā funkcionalitāte lielākoties ir nenozīmīga vai vismaz pakārtota.
32
Šādos apstākļos First‑tier Tribunal (Tax Chamber) (Administratīvā pirmās instances tiesa (Nodokļu lietu palāta), Apvienotā Karaliste) nolēma apturēt tiesvedību un uzdot Tiesai šādus prejudiciālus jautājumus:
“1)
Vai Īstenošanas regula [..] 2016/1760 [..] nav spēkā, ciktāl ar to aparāts, kas sastāv no banknošu autentiskuma pārbaudīšanas ierīces un nodalījumiem banknošu glabāšanai un kas norādīts minētajā īstenošanas regulā, ir klasificēts ar KN kodu 84729070, nevis ar KN kodu 90314990?
2)
Proti, vai Īstenošanas regula 2016/1760 nav spēkā, ciktāl tā:
a)
nepamatoti ierobežo pozīcijas 9031 piemērošanas jomu;
b)
nepamatoti paplašina pozīcijas 8472 piemērošanas jomu;
c)
ņem vērā nepieļaujamus faktorus;
d)
klasificējot izstrādājumu, kā izklāstīts minētajā īstenošanas regulā, neņem vērā – pienācīgā mērā – paskaidrojošās piezīmes, KN pozīcijas un/vai vispārīgos interpretācijas noteikumus[?]”
Par prejudiciālajiem jautājumiem
33
Ar šiem jautājumiem, kuri būtu jāizskata kopā, iesniedzējtiesa lūdz Tiesu paust savu nostāju par Īstenošanas regulas 2016/1760 spēkā esamību, ciktāl tajā paredzēts aparātu, kas sastāv no banknošu autentiskuma pārbaudīšanas ierīces un nodalījumiem banknošu glabāšanai un kas aprakstīts šīs īstenošanas regulas pielikumā ietvertās tabulas 1. ailē, klasificēt KN pozīcijā 84729070, nevis tās pozīcijā 90314990, tādējādi neievērojot KN pozīciju 8472 un 9031, HS un KN paskaidrojošo piezīmju attiecībā uz šīm pozīcijām, kā arī vispārīgo KN interpretācijas noteikumu tvērumu.
34
Vispirms jāatgādina, ka Tiesa vairākkārt ir nospriedusi, ka Komisijai ir plaša rīcības brīvība, sadarbojoties ar dalībvalstu muitas dienestu ekspertiem, precizēt to tarifa pozīciju saturu, kuras jāņem vērā, klasificējot konkrētu preci. Tomēr Komisijas pilnvaras noteikt Regulas Nr. 952/2013 57. panta 4. punktā un 58. panta 2. punktā paredzētos pasākumus neļauj tai grozīt to tarifu pozīciju saturu un tvērumu, kuras izveidotas, pamatojoties uz HS, un kuru tvērumu Savienība ir apņēmusies negrozīt – atbilstoši šā sprieduma 4. punktā minētās konvencijas 3. pantam (šajā nozīmē skat. spriedumus, 2015. gada 12. februāris, Raytek un Fluke Europe, C‑134/13, EU:C:2015:82, 29. punkts, kā arī 2019. gada 19. decembris, Amoena, C‑677/18, EU:C:2019:1142, 37. punkts un tajā minētā judikatūra).
35
Lai konstatētu, vai, Īstenošanas regulas 2016/1760 pielikumā ietvertās tabulas 1. ailē aprakstīto preci klasificēdama KN pozīcijā 8472, nevis tās pozīcijā 9031, Komisija ir grozījusi šo divu uz HS pamata izveidoto KN tarifa pozīciju saturu vai tvērumu, ir jāatgādina, ka, pirmām kārtām, tiesiskās drošības un pārbaužu atvieglošanas interesēs izšķirošais kritērijs preču tarifa klasifikācijas ziņā vispārējā kārtā ir rodams attiecīgās preces objektīvajās pazīmēs un īpašībās, kas definētas KN pozīcijas un apakšpozīcijas un KN sadaļu vai nodaļu piezīmju tekstā (spriedumi, 2019. gada 19. decembris, Amoena, C‑677/18, EU:C:2019:1142, 40. punkts, un 2020. gada 18. jūnijs, Hydro Energo, C‑340/19, EU:C:2020:488, 34. punkts, kā arī tajā minētā judikatūra).
36
Otrām kārtām, ja klasifikāciju nevar veikt, balstoties tikai uz attiecīgā izstrādājuma objektīvajām īpašībām un pazīmēm, tā izmantošanas mērķis – it īpaši būtiskais izmantošanas mērķis – var būt objektīvs klasifikācijas kritērijs, ja vien tas minētajam izstrādājumam ir raksturīgs. Raksturīgumu ir jāspēj novērtēt atkarībā no tā objektīvajām īpašībām un pazīmēm (šajā nozīmē skat. spriedumus, 2019. gada 5. septembris, TDK‑Lambda Germany, C‑559/18, EU:C:2019:667, 27. punkts, un 2020. gada 18. jūnijs, Hydro Energo, C‑340/19, EU:C:2020:488, 35. punkts, kā arī tajā minētā judikatūra).
37
Trešām kārtām, Tiesa vairākkārt ir nospriedusi, ka, lai gan KN un HS paskaidrojošajām piezīmēm nav saistoša spēka, tās ir svarīgi instrumenti, lai nodrošinātu kopējā muitas tarifa vienādu piemērošanu, un tās pašas par sevi sniedz tā interpretācijai noderīgu informāciju (spriedums, 2020. gada 18. jūnijs, Hydro Energo, C‑340/19, EU:C:2020:488, 36. punkts un tajā minētā judikatūra).
38
Attiecībā uz pamatlietā aplūkoto tarifa pozīciju formulējumu ir jānorāda, ka KN pozīcijas 9031 tekstā citastarp ir minētas “mērīšanas vai kontroles ierīces, palīgierīces un iekārtas”, kas citur KN 90. nodaļā nav minētas un iekļautas, savukārt KN pozīcijas 8472 teksts attiecas uz “citādām biroja iekārtām”, tostarp arī banknošu izsniegšanas automātiem, kā arī monētu šķirošanas, skaitīšanas un iesaiņošanas mašīnām.
39
Tiesa jau ir norādījusi, ka HS paskaidrojošajās piezīmēs attiecībā uz tās 90. nodaļu ir teikts, ka tā aptver ierīces un aparatūru, ko būtībā raksturo tas, ka tās ir rūpīgi izgatavotas un ir ļoti precīzas, kas tās nošķir no parastiem izstrādājumiem (šajā nozīmē skat. spriedumus, 2002. gada 7. novembris, Lohmann un Medi Bayreuth, no C‑260/00 līdz C‑263/00, EU:C:2002:637, 37. punkts, kā arī 2019. gada 16. maijs, Estron, C‑138/18, EU:C:2019:419, 62. punkts un tajā minētā judikatūra). Kā precizēts šajās paskaidrojošajās piezīmēs, lielākā daļa no tām tiek izmantotas “vienīgi zinātnes jomā (pētījumi laboratorijās, analīzes, astronomija utt.), ļoti speciālam tehniskam pielietojumam tehnikas vai rūpniecības jomā (mērījumi vai pārbaudes, novērošana utt.) vai medicīnas vajadzībām”.
40
Turklāt HS paskaidrojošajās piezīmēs attiecībā uz tās pozīciju 9031 ir precizēts, ka šī pozīcija papildus profilprojektoriem ietver arī optiskas un citādas “mērīšanas vai kontroles ierīces, palīgierīces un iekārtas, kas nav minētas vai iekļautas” kādā konkrētā HS 90. nodaļas pozīcijā. Visbeidzot, HS paskaidrojošajā piezīmē attiecībā uz tās apakšpozīciju 903149 vēl ir norādīts, ka šī apakšpozīcija “aptver ne tikai ierīces un aparatūru, kas tieši atvieglo vai uzlabo cilvēku redzi, bet arī citādas ierīces un aparatūru, kuru izmantošana palīdz darbā ar optiskiem procesiem un datiem”.
41
Attiecībā uz KN pozīciju 8472 Tiesa jau ir konstatējusi, ka tā, būdama tikai reziduāla pozīcija, aptver biroja iekārtas, kurām pēc būtības ir mehāniska struktūra un kuras darbojas mehāniski (šajā nozīmē skat. spriedumu, 1997. gada 9. oktobris, Rank Xerox, C‑67/95, EU:C:1997:470, 25. punkts).
42
Šajā lietā, balstoties uz Īstenošanas regulā 2016/1760 minētās preces objektīvajām īpašībām un pazīmēm, kas aprakstītas šīs īstenošanas regulas pielikumā ietvertās tabulas 1. ailē, Komisija, piemērojot KN interpretācijas vispārīgo 1. un 6. noteikumu – kā teikts šīs tabulas 3. ailē iekļautajā pamatojumā –, pirmkārt, ir izslēgusi šīs preces klasificēšanu KN pozīcijā 9031, jo minētā prece “ir vairāk nekā kontroles ierīce, uz ko attiecas minētā pozīcija”, un, otrkārt, to ir klasificējusi KN pozīcijā 84729070 kā “biroja iekārtu”, jo “[KN] pozīcija 8472 aptver visas šā aparāta veiktās funkcijas”.
43
Iesniedzējtiesas šaubas par Īstenošanas regulas 2016/1760 spēkā esamību konkrēti attiecas uz to, ka tajā noteiktā tarifa klasifikācija esot pretrunā, pirmkārt, KN XVI sadaļas 1. piezīmes m) punktam un, otrkārt, šīs sadaļas 3. un 4. piezīmei kopsakarā ar KN 90. nodaļas 3. piezīmi, jo šīs īstenošanas regulas pielikumā ietvertās tabulas 3. ailē izklāstītais pamatojums neietverot nevienu atsauci uz šīm piezīmēm.
44
Pirmām kārtām, KN XVI sadaļas, kas ietver tās 84. un 85. nodaļu, 1. piezīmes m) punktā ir tikai noteikts, ka šajā sadaļā neietilpst izstrādājumi, kas minēti KN 90. nodaļā. Tātad, ja prece ir iekļauta KN 90. nodaļā, ir izslēgts, ka tā tiks iekļauta arī KN 84. un 85. nodaļā (šajā nozīmē skat. spriedumu, 2019. gada 16. maijs, Estron, C‑138/18, EU:C:2019:419, 75. punkts).
45
Taču, kā Komisija norāda savos rakstveida apsvērumos, no Īstenošanas regulas 2016/1760 pielikumā ietvertās tabulas 3. ailes otrās daļas nepārprotami izriet, ka klasificēšana vienā no KN 90. nodaļas pozīcijām, proti, tās pozīcijā 9031, tika izslēgta, un tas nozīmē, ka tā bija apsvērta vismaz kā alternatīva klasificēšanai KN pozīcijā 8472, kura galu galā tika izvēlēta.
46
No tā izriet, ka šajā īstenošanas regulā minētā prece KN pozīcijā 8472 tika klasificēta, nepārkāpjot KN XVI sadaļas 1. piezīmes m) punktu.
47
Turklāt apstāklis, ka Īstenošanas regulas 2016/1760 pielikumā ietvertās tabulas 3. ailē norādītajā pamatojumā nav minēta šī piezīme, pats par sevi nevar izraisīt šīs īstenošanas regulas spēkā neesamību. Saskaņā ar Tiesas pastāvīgo judikatūru, lai gan LESD 296. panta otrajā daļā prasītais pamatojums ir jāpielāgo attiecīgā tiesību akta raksturam un tajā skaidri un nepārprotami ir jānorāda tās iestādes argumentācija, kas ir izdevusi tiesību aktu, lai ieinteresētās personas varētu uzzināt veiktā pasākuma pamatojumu un lai kompetentā tiesa varētu veikt attiecīgu pārbaudi, tomēr netiek prasīts, lai pamatojumā tiktu norādīti visi attiecīgie faktiskie un juridiskie apstākļi (spriedums, 2020. gada 4. jūnijs, Ungārija/Komisija, C‑456/18 P, EU:C:2020:421, 57. punkts un tajā minētā judikatūra).
48
Otrām kārtām, savukārt KN 90. nodaļas 3. piezīmē ir teikts, ka XVI sadaļas 3. un 4. piezīmes noteikumi attiecas arī uz šo nodaļu.
49
No Īstenošanas regulā 2016/1760 minētās preces objektīvajām iezīmēm un īpatnībām, kas aprakstītas šīs īstenošanas regulas pielikumā ietvertās tabulas 1. ailē, izriet, ka šī prece sastāv no atsevišķām sastāvdaļām, proti, no banknošu autentiskuma pārbaudīšanas ierīces un nodalījumiem banknošu glabāšanai. Viss aparāts kopumā ir pieslēgts “resurskontrollerim” un integrēts resursierīcē, piemēram, azartspēļu automātā, bankomātā vai stāvlaika skaitītājā, lai nodrošinātu ar to veikto “samaks[u] par pakalpojumu vai produktu”.
50
Kā precizēts šīs tabulas 3. ailē, šajā nolūkā šis aparāts nodrošina vairākas funkcijas, proti, “papildus banknošu autentiskuma pārbaudei tās veic arī citas funkcijas, piemēram, banknošu šķirošanu un sadali starp dažādiem banknošu glabāšanas nodalījumiem, kā arī banknošu izdošanu”.
51
No tā izriet, ka Īstenošanas regulā 2016/1760 minētā prece, pirmkārt, ir iekārta, kas veic vairākas papildu vai alternatīvas funkcijas KN XVI sadaļas 3. piezīmes izpratnē, un līdz ar to tā atbilstoši šai piezīmei ir klasificējama atkarībā no galvenās funkcijas, kas to raksturo, un, ja vien citviet nav noteikts citādi, tās klasifikācija ir jānosaka, ņemot vērā to, kas patērētājam šķiet esam galvenā funkcija (šajā nozīmē skat. spriedumu, 2020. gada 30. aprīlis, DHL Logistics (Slovakia), C‑810/18, EU:C:2020:336, 27. punkts un tajā minētā judikatūra). Otrkārt, šī prece ir arī iekārta, kas sastāv no atsevišķām sastāvdaļām, kuras paredzētas tam, lai vienlaikus nodrošinātu kādu konkrētu funkciju KN XVI sadaļas 4. piezīmes izpratnē, un šī klasifikācija ir jānosaka atkarībā no šīs funkcijas. Tomēr galvenā funkcija, kura – patērētāja skatījumā – ir raksturīga aplūkojamajam aparātam kopumā un kuras vajadzībām ir paredzētas tās atsevišķās sastāvdaļas, ir samaksa par piegādāto preci vai sniegto pakalpojumu ar resursierīces, kurā šis aparāts ir integrēts, starpniecību.
52
Kā Apvienotās Karalistes valdība un Komisija pēc būtības norāda savos rakstveida apsvērumos, par Īstenošanas regulā 2016/1760 minētās preces galveno funkciju nevar uzskatīt banknošu kontroli jeb pārbaudīšanu. Protams, banknošu autentiskuma kontrole, izmantojot optiskas skenēšanas paņēmienu, atbilstoši iepriekš noteiktām specifikācijām ir viena no funkcijām, kuras tiek veiktas ar aplūkojamo aparātu, konkrētāk – ar tajā iekļauto banknošu autentiskuma pārbaudīšanas ierīci. Tomēr šī funkcija nav paredzēta kā pašmērķis.
53
Proti, banknošu pārbaudīšana šādas kontroles beigās ir nepieciešama, lai nodrošinātu banknošu šķirošanu, sadalīšanu un uzglabāšanu dažādajos nodalījumos, kā arī šo pašu banknošu izdošanu nolūkiem, kam paredzēta resursierīce, kurā šis aparāts ir integrēts, proti, maksāšanai par preces piegādi vai pakalpojuma sniegšanai, izmantojot šo resursierīci.
54
Turklāt no KN 90. nodaļas 1. piezīmes g) punkta izriet, ka ne visi konkrētie izstrādājumi, kas aprīkoti ar mērīšanas vai kontroles ierīcēm, ieskaitot piederumus ar optiskās nolasīšanas ierīcēm, ir klasificēti vienā no šīs 90. nodaļas pozīcijām, bet gan – gluži pretēji – tie ir jāklasificē dažādās KN 84. nodaļas pozīcijās. Kā apgalvo Komisija, tādēļ nav iespējams apstiprināt, ka izstrādājumi, ar kuriem tiek nodrošināta konkrēta veida mērīšana vai kontrole, varētu tikt klasificēti vienīgi kādā no KN 90. nodaļas pozīcijām, piemēram, pozīcijā 9031.
55
Turklāt KN pozīcijas 8472 tvērums ir ļoti plašs. Proti, šī pozīcija aptver “citādas biroja iekārtas”, kuras tātad nav iekļautas kādā citā, konkrētākā tarifa pozīcijā. Turklāt jau šīs pozīcijas aprakstā ir nepārprotami minētas biroja iekārtas, ar kurām tiek veiktas darbības ar naudu, proti, “banknošu izsniegšanas automāti”, kā arī “monētu šķirošanas, skaitīšanas un iesaiņošanas mašīnas, zīmuļu asināmās mašīnas, perforācijas mašīnas un skavošanas mašīnas”. Šajā lietā no Īstenošanas regulas 2016/1760 pielikumā ietvertās tabulas 1. ailes ceturtās daļas nepārprotami izriet, ka tajā minētā prece tiek izmantota, piemēram, banknošu izsniegšanas automātos, kuri paši par sevi jau ietilpst KN pozīcijā 8472.
56
To, ka jēdzienam “biroja iekārtas” KN pozīcijas 8472 izpratnē ir ļoti plašs tvērums, apliecina HS paskaidrojošās piezīmes attiecībā uz tās pozīciju 8472. Šajās piezīmēs ir precizēts, ka jēdziens “biroja iekārtas” šīs pozīcijas izpratnē ir jāsaprot plašā nozīmē, proti, ka tas aptver ne tikai “iekārtas, kas tiek izmantotas birojos šaurā nozīmē”, bet arī iekārtas, kas tiek izmantotas ļoti dažādos profesionālos kontekstos, piemēram, “veikalos, rūpnīcās, darbnīcās, skolās, stacijās, viesnīcās”, lai veiktu “biroja darbu”, tas ir, “darbu saistībā ar dokumentiem (uzskaiti, dokumentu izsniegšanu, saraksti utt.), klasifikāciju, grāmatvedību utt.”. Turklāt no šo pašu paskaidrojošo piezīmju formulējuma izriet, ka “biroja iekārtu” virknes uzskaitījums nav izsmeļošs, jo tas papildināts ar saīsinājumu “utt.” vai vārdu “piemēram”.
57
Ņemot vērā gan KN pozīcijas 8472 formulējumu, gan HS paskaidrojošās piezīmes attiecībā uz tās pozīciju 8472, ir konstatējams, ka šī pozīcija aptver arī tādas biroja iekārtas kā aparāti, kas gan netiek izmantoti birojā, tomēr veic funkcijas, kuras raksturīgas biroja darbam. No šīs informācijas izriet arī tas, ka KN pozīcija 8472 aptver arī tādas “biroja iekārtas” plašā nozīmē kā iekārtas, ar kurām tiek veiktas darbības ar naudu un kuras tiek izmantotas ļoti dažādos profesionālos kontekstos un mehāniski nodrošina funkcijas saistībā ar skaidras naudas, tas ir, banknošu un monētu, apstrādi, it īpaši to šķirošanu, uzskaiti, uzglabāšanu un izdošanu, un ka šīs funkcijas, kuras parasti manuāli veic personāls, kas nodrošina biroja darbu, var ietvert arī maksāšanu par precēm vai pakalpojumiem.
58
Tātad Komisija nav pieļāvusi acīmredzamu kļūdu, kad, izmantojot savu plašo rīcības brīvību precizēt tarifa pozīciju saturu, tā pauda uzskatu, ka Īstenošanas regulā 2016/1760 minētā prece nav tikai mērīšanas vai kontroles ierīce KN pozīcijas 9031 izpratnē – izslēgdama šīs preces klasificēšanu šajā pozīcijā – un ka KN pozīcija 8472 aptver dažādās tās veiktās funkcijas.
59
Šo secinājumu nevar atspēkot arī apstāklis, ka HS paskaidrojošajās piezīmēs attiecībā uz tās pozīciju 8472 ir piebilsts, ka šī pozīcija aptver vienīgi biroja iekārtas, kurām ir “pamatne piestiprināšanai vai novietošanai, piemēram, uz galda vai rakstāmgalda, vai stiprinājums, un līdz ar to tajā neietilpst pārnēsājami instrumenti”, piemēram, HS 82. nodaļā minētie rokas instrumenti. Pirmkārt, šo precizējumu nevar interpretēt tādējādi, ka HS pozīcija 8472 aptvertu vienīgi aparātus, kuriem ir pamatne piestiprināšanai vai novietošanai uz galda vai rakstāmgalda. No tā nepārprotami izriet, ka šī tarifa pozīcija aptver gan biroja iekārtas, kurām ir šāda pamatne, gan iekārtas, kurām ir “stiprinājums”. Tātad ir iespējami arī citi līdzekļi biroja iekārtu piestiprināšanai vai novietošanai, it īpaši uz grīdas telpā, kur norit biroja darbs. Otrkārt, minētais precizējums vēl vairāk izgaismo to, ka biroja iekārtām, kas ietilpst HS pozīcijā 8472, galvenokārt ir mehāniska struktūra un tās darbojas mehāniski, lai tās nošķirtu no “rokas instrumentiem”, kāda nav Īstenošanas regulā 2016/1760 minētā prece.
60
Ņemot vērā iepriekš izklāstīto, ir konstatējams, ka, aparātu, kas sastāv no banknošu autentiskuma pārbaudīšanas ierīces un nodalījumiem banknošu glabāšanai, kā aprakstīts Īstenošanas regulas 2016/1760 pielikumā ietvertās tabulas 1. ailē, klasificēdama KN pozīcijā 8472, nevis tās pozīcijā 9031, Komisija nav grozījusi šo divu tarifa pozīciju saturu un tvērumu.
61
Līdz ar to uz uzdotajiem jautājumiem ir jāatbild, ka to izvērtēšanā nav atklājies neviens apstāklis, kas varētu ietekmēt Īstenošanas regulas 2016/1760 spēkā esamību.
Par tiesāšanās izdevumiem
62
Attiecībā uz pamatlietas pusēm šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
Ar šādu pamatojumu Tiesa (devītā palāta) nospriež:
Uzdoto jautājumu izvērtēšanā nav atklājies neviens apstāklis, kas varētu ietekmēt Komisijas Īstenošanas regulas (ES) 2016/1760 (2016. gada 28. septembris) par atsevišķu preču klasifikāciju kombinētajā nomenklatūrā spēkā esamību.
[Paraksti]
(
*1
)	Tiesvedības valoda – angļu.